CELEX: 62014TN0239
Language: da
Date: 2014-04-20 00:00:00
Title: Sag T-239/14: Sag anlagt den 20. april 2014 — Monard mod Kommissionen

7.7.2014   
            
            
               DA
            
            
               Den Europæiske Unions Tidende
            
            
               C 212/36
            
         Sag anlagt den 20. april 2014 — Monard mod Kommissionen
   (Sag T-239/14)
   2014/C 212/46
   Processprog: engelsk
   
      Parter
   
   
      Sagsøger: Eva Monard (Kessel-Lo, Belgien) (ved advokat R. Antonini)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Europa-Kommissionens afgørelse nr. Ref. Ares(2014) 321920 (nr. SG.B.4/RH/rc-sg.dsg2.b.4(2014) 285433) truffet den 10. februar af generalsekretæren i henhold til artikel 4 i gennemførelsesbestemmelserne til forordning (EF) nr. 1049/2001 vedrørende den af Eva Monard genfremsatte begæring om aktindsigt i henhold til forordning (EF) nr. 1049/2001 (GESTDEM 4641/2011) annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført to anbringender.
   
               1.
            
            
               Med det første anbringende gøres gældende, at Kommissionen var forpligtet til at give sagsøgeren aktindsigt i henhold til artikel 1 i traktaten om Den Europæiske Union (»TEU«), artikel 15 og 298 i traktaten om Den Europæiske Unions funktionsmåde (»TEUF«), den grundlæggende ret til aktindsigt, artikel 6, stk. 1, TEU, sammenholdt med artikel 42 i chartret om grundlæggende rettigheder af 7. december 2000 som tilpasset den 12. december 2007 i Strasbourg (»chartret«) og artikel 2, stk. 1, i Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (»forordning nr. 1049/2001«). Dette følger ligeledes modsætningsvis af artikel 4, stk. 3, i forordning nr. 1049/2001. Ved ikke at give aktindsigt og ved (fejlagtigt) at henvise til undtagelserne i artikel 4, stk. 1, litra a), tredje led, og artikel 4, stk. 2, andet og tredje led, i forordning nr. 1049/2001 anvendte Kommissionen de relevante bestemmelser fejlagtigt, og begik magtfordrejning. Kommissionen anvendte ligeledes artikel 4, stk. 6, og artikel 4 stk. 7, fejlagtigt og begik magtfordrejning i henhold hertil.
            
         
               2.
            
            
               Med det andet anbringende gøres det gældende, at Kommissionen tilsidesatte artikel 1 TEU og artikel 15 TEUF samt artikel 298 TEUF, den grundlæggende ret til aktindsigt, artikel 6, stk. 1, TEU, sammenholdt med chartrets artikel 42 og artikel 8, stk. 1 og 2, i forordning nr. 1049/2001 ved ikke at behandle sagsøgerens genfremsatte begæring straks, og ved at forlænge fristen for besvarelsen af denne genfremsætte begæring i et tilfælde, som ikke var et undtagelsestilfælde. Kommissionen begik dermed magtfordrejning, og anvendte de relevante bestemmelser fejlagtigt, idet den med urette fremskød afgørelsen vedrørende sagsøgerens genfremsatte begæring.